Vrou, honde uit huisbrand gered(Foto: Verskaf) ŉ 54-jarige vrou en haar drie honde is Dinsdag uit haar huis in Middelburg, Mpumalanga, gered nadat ŉ brand vermoedelik in die sitkamer of kombuis ontstaan het. Nooddienste is na die toneel ontbied en het die vrou en haar honde gered. “Ons is besig om die huis op te ruim. Alles het gebrand. Die hele huis, behalwe die motorhuis, is verwoes,” het CJ Bruce, die slagoffer se dogter, aan Maroela Media gesê. Die vrou, wat in die Tokomanie-kompleks woon, het derdegraadse brandwonde aan haar gesig, arms en bene opgedoen. “Haar hande is ook heeltemal verbrand en sy sal moontlik terapie benodig om dit weer te kan gebruik,” het haar dogter gesê. Die vrou, wie se naam op versoek weerhou word, is na die Middelburg- provinsiale hospitaal geneem en sal na verwagting vir nog ŉ paar dae behandeling ontvang. (Foto: Verskaf) Die Middelburg-dierebeskermingsvereniging (DBV) is ook na die toneel ontbied en het die drie honde, ŉ Chinese keeshond, Yorkshire-terriër en ŉ spanjoel, in hul sorg geneem. Die honde het glo grootliks ongedeerd van die voorval afgekom en is deur ŉ veearts behandel. “Hulle is veilig by die DBV en sal na verwagting binnekort huis toe kan gaan,” het Petro Oberholzer, bestuurder van dié DBV-tak, aan Maroela Media gesê. ŉ 11-jarige kind wat by die slagoffer woon, was nie tydens die brand tuis nie. Die oorsaak van die brand is nog nie duidelik nie, maar dit is moontlik deur ŉ gaslekkasie veroorsaak. Urpie Labuschagne, ŉ paramedikus wat Gunmar-ambulansdienste by die toneel bygestaan het, sê egter dat ŉ ondersoek daarna reeds van stapel gestuur is.